Mogens Jensen (S), 2005-03-17:
Der er store forventninger til den erhvervspolitiske indsats i Danmark i de her år.
Globaliseringen og dens konsekvenser tror jeg står tydelig for os alle sammen, både mulighederne og truslerne.
For Socialdemokraterne er det topprioritet, at den erhvervspolitiske indsats nu sættes i højeste gear nationalt, regionalt og lokalt, så vi kan få skabt flere arbejdspladser og nye arbejdspladser som erstatning for dem, som forsvinder.
Derfor virker det selvfølgelig også besynderligt, at regeringen ikke har nævnt beskæftigelsen med et eneste ord i lovforslaget.
Jeg tror og håber da, at hele Folketinget kan være enige om, at fremgang i beskæftigelsen er en helt markant målsætning også for den nye erhvervspolitiske struktur.
Beskæftigelsen bør naturligvis skrives ind i delen om lovforslagets formål, ligesom sammenhængen til arbejdsmarkeds- og uddannelsespolitikken skal gøres helt tydelig.
Ellers anvendes der her i lovforslaget mange flotte ord om at sætte gang i den regionale erhvervsudvikling, men indtil videre har vi desværre ikke set mange konkrete initiativer fra regeringens side.
Tværtimod er der skåret ned på de regionale erhvervsfremmeinitiativer gennem de seneste år.
Til trods for det mener vi godt, at grundstrukturen i L 47 kan anvendes som en brugbar ramme om at etablere en ny og stærk erhvervspolitisk struktur i Danmark.
Det afgørende er nu, hvad der lægges i rammen, og i den forbindelse kan jeg sige, at vores forventninger til regeringens visioner for erhvervsfremme – jævnfør det, jeg tidligere sagde – ikke er store, men håb har vi da.
Vi har derfor også en lang række spørgsmål, som vi gerne ser afklaret i den videre behandling af lovforslaget.
Først og fremmest kan der stilles spørgsmål til økonomien bag den nye konstruktion.
Der er jo tale om en vidtgående centralisering af ansvaret for den regionale erhvervsudvikling, der fremover placeres hos regering og Folketing.
Det økonomiske grundlag skal tilvejebringes via finansloven og den statslige fordeling af EU's strukturfondsmidler.
En central koordinering kan selvfølgelig være fornuftig, men jeg finder det problematisk, at regionernes muligheder for selvstændige initiativer bliver foruroligende små.
Lovforslaget giver regionsrådene og de regionale vækstfora gode muligheder for at skabe fremsynede erhvervsstrategier, men de er til gengæld blottet for erhvervsøkonomisk kompetence.
Derfor vil vi i det videre forløb arbejde for at sikre en økonomisk struktur, der kan give regionerne bedre muligheder for at gøre en ekstraordinær erhvervspolitisk indsats.
Der skal være en reel regional initiativret, og regionerne skal have mulighed for at samarbejde med lokale aktører om udvikling af erhvervsfremme uden særlig tilladelse fra regeringen.
Det vil vi gerne se på i de nærmere forhandlinger.
Ud over midler fra finansloven består finansieringen af erhvervsindsatsen også af midler fra EU's strukturfonde, og der er det jo sådan, at man fremover vil betragte Danmark som én region og lægger op til at fjerne de geografiske begrænsninger, vi kender i dag.
Midlerne vil kunne anvendes bredt i hele Danmark.
Det kan der være mange gode grunde til, men vi vil i det videre arbejde kræve klare svar på, hvor mange penge der skal fordeles, og efter hvilke kriterier de skal fordeles.
Vi ser også gerne, at der bliver bedre muligheder for at samarbejde på tværs af beskæftigelsesråd og vækstfora.
Det er også ting, vi vil se på i det nærmere lovgivningsarbejde, lige så vel som vi vil sikre, at der i hovedstadsregionen gøres en mere sammenhængende erhvervspolitisk indsats, der kan ske på tværs af det oplæg, der ligger til vækstforaer og fordeling af midlerne mellem hovedstadsområdet og det øvrige Sjælland.
Som det er fremgået, mener Socialdemokratiet, at grundstrukturen i lov om erhvervsfremme er anvendelig, hvis indholdet bliver drejet i den rigtige retning.
Vi har ud over det, jeg har nævnt her, en række andre emner, vi gerne vil have set på i det videre lovgivningsarbejde, men vi ser frem til de videre forhandlinger og håber på et godt resultat til gavn for beskæftigelsen og erhvervsudviklingen i hele landet.